**ΑΝΑΚΟΙΝΟΠΟΙΗΣΗ ΛΟΓΩ ΑΛΛΑΓΗΣ ΩΡΑΣ ΠΡΟΣΕΛΕΥΣΗΣ**

**ΜΑΘΗΤΩΝ, ΥΣΤΕΡΑ ΑΠΟ ΣΧΕΤΙΚΗ ΕΓΚΥΚΛΙΟ ΤΟΥ Υ.ΠΑΙ.Θ.**

**26ο Δημοτικό Σχολείο Πάτρας Πάτρα, 11–9–2020**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Η έναρξη μαθημάτων για το νέο σχολικό έτος 2020–2021 έχει προγραμματιστεί για τη Δευτέρα 14 Σεπτεμβρίου 2020 και βρίσκει, δυστυχώς, όλους μας να βιώνουμε την πρωτόγνωρη κατάσταση της πανδημίας, η οποία έχει προκαλέσει ανασφάλεια κι έχει ανατρέψει τον ρυθμό της ζωής, όπως τον είχαμε συνηθίσει την εποχή της κανονικότητας…

Στα πλαίσια της προστασίας της δημόσιας υγείας και των μέτρων που έχει εισηγηθεί η αρμόδια επιτροπή του ΕΟΔΥ, σας κοινοποιούμε σχετικές οδηγίες για τον τρόπο λειτουργίας των σχολικών μονάδων της χώρας, καθώς και τα υποδεικνυόμενα μέτρα ατομικής προστασίας των μαθητών. Καθώς ο τρόπος λειτουργίας των σχολικών μονάδων σε αυτές τις συνθήκες και με άγνωστη την εξέλιξη της νόσου, ειδικά κατά τον επερχόμενο χειμώνα, αποτελεί κομβικό ζήτημα ασφάλειας και υγιεινής, η στοίχιση όλων μας (γονέων, σχολικής μονάδας, μαθητών) στην προσπάθεια να γίνει εκπαίδευση των παιδιών στα μέτρα αυτά και στην πιστή εφαρμογή τους. Παρακαλούμε να υπάρξει από μέρους σας η ανάλογη συμβολή στην προσπάθεια αυτή, με την υιοθέτηση των οδηγιών και τις κατευθυντήριες οδηγίες που πρέπει να δοθούν στα παιδιά. Οι οδηγίες αυτές θα τηρηθούν **απαρέγκλιτα** από τη σχολική μας μονάδα, στα σημεία που αφορούν τη φοίτηση των παιδιών, και θα εξειδικευτούν στις συνθήκες λειτουργίας της σχολικής μας μονάδας, οι οποίες θα σας κοινοποιηθούν με νεότερη ανακοίνωσή μας.

Σε κάθε περίπτωση, παρακαλούμε να επισκέπτεστε ηλεκτρονικά την ιστοσελίδα του Σχολείου μας (<http://26dim-patras.ach.sch.gr/joomla2/>), καθώς και την αντίστοιχη του Συλλόγου Γονέων–Κηδεμόνων (<https://el-gr.facebook.com/pages/category/Community/26%CE%BF-%CE%94%CE%B7%CE%BC%CE%BF%CF%84%CE%B9%CE%BA%CF%8C-%CE%A3%CF%87%CE%BF%CE%BB%CE%B5%CE%AF%CE%BF-210119176119015/>), όπου θ’ αναρτούμε σχετικές νεότερες ανακοινώσεις.

Την προσεχή **Δευτέρα 14 Σεπτεμβρίου 2020 και ώρα 10:30΄** έχουμε προγραμματίσει τον **αγιασμό** για την έναρξη του σχολικού έτους 2020–2021. **Τα παιδιά θα προσέλθουν στο Σχολείο το χρονικό διάστημα 08:00΄–08:15΄** και δε θα παραμείνουν στο προαύλιο, αλλά θα κατευθυνθούν στις τάξεις τους, με την καθοδήγηση των εκπ/κών του Σχολείου, όπου θα τους αναμένει ο υπεύθυνος εκπ/κός του τμήματος. Όλοι οι μαθητές του Σχολείου θα φορούν ατομική μάσκα (ιατρική ή υφασμάτινη) κατά την προσέλευση και οι γονείς τους θα παραμείνουν εκτός προαυλίου, για λόγους ασφάλειας. Τα παιδιά της Α΄ τάξης έχουν κατανεμηθεί σε δύο τμήματα, τα ονόματα των οποίων θα έχουμε αναρτήσει και στον πίνακα ανακοινώσεων στην εξώπορτα του προαυλίου. Ειδικά για τους μαθητές της Α΄ τάξης και για ευνόητους λόγους, θα συνοδεύονται από τους γονείς τους (οι οποίοι θα φορούν μάσκα και θα μπορούν να παραμείνουν εντός προαυλίου, τηρώντας τις αποστάσεις), όπου θα τους υποδεχτούν στον χώρο της εισόδου του Σχολείου οι εκπ/κοί των Α1΄ και Α2΄ τμημάτων, με σκοπό τον καταμερισμό τους. Στη συνέχεια οι γονείς των μαθητών της Α΄ τάξης θ’ αποχωρήσουν και τα παιδιά θα κατευθυνθούν με τους εκπ/κούς τους στο διδακτήριο και στις αντίστοιχες αίθουσες διδασκαλίας.

Καθώς η χρήση της μάσκας είναι υποχρεωτική για όλους όσοι εισέρχονται στα διδακτήρια (μαθητές, διδακτικό και βοηθητικό προσωπικό του Σχολείου, επισκέπτες), παρακαλούμε, μέχρι το Υπουργείο Παιδείας να χορηγήσει δωρεάν από δύο (2) υφασμάτινες μάσκες σε κάθε παιδί (οι οποίες, με φροντίδα των γονέων, θα πλένονται και θα εναλλάσσονται καθημερινά), να φορέσουν τα παιδιά για τον αγιασμό. Το ίδιο θα γίνεται και τις επόμενες ημέρες λειτουργίας του Σχολείου (από Τρίτη 15–9–2020 και μετά θα υπάρξει κανονική λειτουργία πρωινού και απογευματινού (ολοήμερου) τμήματος του Σχολείου, καθώς επίσης και του τμήματος πρωινής ζώνης ολοήμερου). Τα παιδιά από 15–9–2020 θα πρέπει να έχουν μαζί τους σακκουλάκι, για να βάζουν μέσα τη μάσκα, καθώς και δεύτερη μάσκα στην τσάντα τους, για την περίπτωση ανάγκης αντικατάστασής τους.

Μέχρι να ξεκινήσει ο αγιασμός θα υπάρξει μια πρώτη γνωριμία των μαθητών με τον (την) εκπαιδευτικό της τάξης τους και η **παραλαβή των σχολικών βιβλίων** (είναι χρήσιμο τα παιδιά να έχουν μαζί τους κάποια τσάντα για τη μεταφορά των βιβλίων). Η παραμονή τους την πρώτη ημέρα στο Σχολείο περιλαμβάνει:

* Συζήτηση για πιστή εφαρμογή των κανόνων καθαριότητας και υγιεινής και λοιπών μέτρων προστασίας και πρόληψης βάσει των σχετικών οδηγιών του ΕΟΔΥ
* Επεξήγηση επί του περιεχομένου του έντυπου ενημερωτικού υλικού που έχει σταλεί
* Διανομή μάσκας ανά μαθητή (εφόσον έως τότε έχουν παραληφθεί από το Σχολείο μας)
* Ιδιαίτερη έμφαση στην ενδεδειγμένη χρήση της μάσκας
* Διανομή των ατομικών δοχείων νερού/ παγουριών ανά μαθητή (εφόσον έως τότε έχουν παραληφθεί από το Σχολείο μας)
* Ενημέρωση για το ωρολόγιο πρόγραμμα της εβδομάδας.

**Μετά τον αγιασμό οι μαθητές θα σχολάσουν (περίπου στις 11:00΄)**.

Οι γονείς των μαθητών της Α΄ τάξης θα παραλάβουν τα παιδιά τους τελευταία, αφού έχουν αποχωρήσει όλοι οι μαθητές άλλων τμημάτων, η παραλαβή των οποίων θα γίνει από την είσοδο του Α΄ διδακτηρίου (θα εισέλθουν στο προαύλιο φορώντας μάσκα), ώστε να υπάρξει σχετική ενημέρωση από τις εκπ/κούς των Α1΄ και Α2΄ τμημάτων (η ενημέρωση θα λάβει χώρα εξωτερικά του διδακτηρίου, σε κατάλληλο χώρο του προαυλίου).

Όσοι γονείς μαθητών θα χρειαστούν βεβαίωση επίσκεψης στο Σχολείο, ώστε να τους χορηγηθεί από την εργασία τους γονική άδεια, παρακαλούνται να ενημερώσουν τη διεύθυνση του Σχολείου μας τηλεφωνικά από τις προηγούμενες ημέρες (2610421286), ώστε να μην υπάρξει χρονική καθυστέρηση την ημέρα του αγιασμού.

Για όσο διάστημα τα παιδιά θα παραμείνουν στα διδακτήρια, δεν επιτρέπεται να εισέρχονται οι γονείς τους στο Σχολείο, για λόγους ασφάλειας. Το πρωτόκολλο του ΕΟΔΥ προβλέπει αυστηρή αποφυγή επίσκεψης ενηλίκων, εξαιρουμένων των ειδικών περιπτώσεων όπου δεν είναι εφικτή η τηλεφωνική ή ηλεκτρονική τακτοποίηση συναλλαγής με το Σχολείο. Οι επισκέπτες αυτοί θα φορούν απαραίτητα μάσκα προσώπου και θα καταγράφονται σε βιβλίο επισκεπτών, ώστε, σε περίπτωση που προκύψει κρούσμα κορονοϊού, να είναι εφικτή η ιιχνηλάτηση των επαφών τους.

Είναι ευνόητο, ότι η αποχώρηση των μαθητών πρέπει να γίνεται με ασφάλεια και προσοχή και θα πρέπει να επιδειχθεί υπευθυνότητα από όλους στην τήρηση των μέτρων που έχουν υποδείξει οι ειδικοί του ΕΟΔΥ (οι μαθητές θα φορούν μάσκα λόγω πιθανού συγχρωτισμού με συμμαθητές τους). Συνεπώς, η αποχώρηση των μαθητών θα γίνει τμηματικά και με χρονισμό και θα χρησιμοποιηθούν και οι δύο πόρτες του προαυλίου, όπως έγινε κατά τον Ιούνιο 2020. Οι μαθητές που η τάξη τους βρίσκεται στο Α΄ διδακτήριο (πρώην 26ο Δημ. Σχολείο Πάτρας) θα αποχωρούν από την κεντρική είσοδο, όπως γινόταν την περίοδο της κανονικότητας. Οι μαθητές που η τάξη τους βρίσκεται στο Β΄ διδακτήριο (πρώην 31ο Δημ. Σχολείο Πάτρας) θ’ αποχωρούν από την πλαϊνή είσοδο επί της οδού Αγίας Σοφίας.

Για καλύτερο έλεγχο της ροής αποχώρησης, οι εξώπορτες θα ανοίξουν μόνο το ένα φύλο τους. Κατά συνέπεια, οι γονείς που θα περιμένουν στις εξώπορτες, θα πρέπει ΝΑ ΜΗ ΣΥΝΩΣΤΙΖΟΝΤΑΙ μπροστά στην έξοδο του προαυλίου, αλλά να τηρούν τις αποστάσεις και να “απλωθούν” στον πεζόδρομο και στην πλατεία ή κατά μήκος της πλευράς της οδού Αγίας Σοφίας, αντίστοιχα, αναμένοντας ειδοποίηση για την τάξη/τμήμα του παιδιού τους που θα αποχωρεί… Είναι ευνόητο, ότι για την επιτυχή και ασφαλή έξοδο των μαθητών από το Σχολείο την ώρα που σχολάνε τα παιδιά, θα χρειαστεί εμείς οι ενήλικες να επιδείξουμε ΥΠΟΜΟΝΗ, να ΤΗΡΗΣΟΥΜΕ ΤΙΣ ΑΠΟΣΤΑΣΕΙΣ μεταξύ μας, καθώς και τα μέτρα ασφαλείας που προτείνονται από τον ΕΟΔΥ, ακόμα και για όσα είναι προαιρετικά (για παράδειγμα, αν και σε εξωτερικό χώρο, η χρήση μάσκας από τους γονείς που θα παραλάβουν τα παιδιά τους θεωρούμε ότι θα συμβάλει θετικά στην ασφάλεια όλων μας, θα γίνει παράδειγμα για τα παιδιά, αλλά, κυρίως, επιβάλλεται λόγω συγχρωτισμού πολλών γονέων κατά την παραλαβή τους).

Αγαπητοί γονείς και κηδεμόνες των μαθητών του Σχολείου μας,

Είναι κατανοητό ότι τα προτεινόμενα μέτρα του πρωτοκόλλου του ΕΟΔΥ δυσκολεύουν τη ζωή μας σε μικρό ή μεγάλο βαθμό, προκαλώντας αναστάτωση, δυσφορία ή ακόμα και αγανάκτηση… Όμως, καθώς όλοι μας αναγνωρίζουμε ότι το υπέρτατο αγαθό είναι η ίδια η ζωή και η υγεία μας, και με γνώμονα την προστασία και ασφάλεια των ανθρώπων που εξαρτώνται από τη συμπεριφορά άλλων (κυρίως παιδιών και ηλικιωμένων), ας συμβάλλουμε όλοι με το δικό μας μερίδιο συμβολής στην κοινή προσπάθεια να εμπεδωθεί κλίμα ασφάλειας στο σχολείο και προστασίας της δημόσιας υγείας…

***Από τη διεύθυνση του Σχολείου***